Správa o úverových možnostiach slovenského bankového sektora pre podnikateľský sektor

Tretí štvrťrok  2009

Zhrnutie

Objem úverov podnikovému sektoru zaznamenal v treťom štvrťroku 2009 mierny pokles, čím pokračoval trend z predošlých mesiacov. Mierny nárast zaznamenali investičné úvery. Naopak pokračoval pokles, dokonca výraznejší ako v predošlých mesiacoch, prevádzkových úverov. 

Dôvodov súčasného vývoja je niekoľko. Podnikový sektor na Slovensku bol už od posledného štvrťroka 2008 pomerne výrazne zasiahnutý prebiehajúcou finančnou a ekonomickou krízou. Prejavilo sa to na poklese jeho produkcie a celkovom zhoršení jeho finančnej pozície. Znížili sa možnosti na nové investície, čo sa aj prejavilo na nižšom dopyte po úveroch z bánk. Pomerne výrazne sa znížila ich schopnosť splácať úvery, čím stúplo kreditné riziko z pohľadu bánk. Banky na tento vývoj reagovali sprísňovaním podmienok za akých si podniky požičiavajú peniaze z bánk. Celkovo tak došlo k zníženiu objemu úverov podnikom. 

Situácia na trhu úverov sa výrazne nezmenila aj napriek zmierneniu negatívneho vývoja na finančných trhoch a ekonomikách v posledných mesiacoch. V súlade s pozitívnymi náladami na finančných trhoch a s nárastom vládnych výdavkov, znova začala stúpať dôvera podnikov u nás a v zahraničí. Zvyšovala sa aj ich produkcia. 
Napriek miernemu zlepšeniu, úroveň viacerých ukazovateľov je vzdialená od úrovni, ktoré podniky vykazovali pred krízou. Podnikový sektor na Slovensku charakterizuje pomerne nízke využitie výrobných kapacít v dôsledku poklesu dopytu.
Otáznou tiež ostáva udržateľnosť súčasných trendov, ktoré sú do veľkej miery ovplyvnené podpornými programami vlád a voľnejšou menovou politikou centrálnych bánk. Sektory v USA a EÚ, ktoré by sa výraznou mierou mali podieľať na udržateľnom raste, obyvateľstvo a podniky, vykazujú pomerne vysokú úroveň zadlženosti. Naďalej pretrvávajú viaceré globálne nerovnováhy, ktoré môžu súčasne trendy spomaliť alebo zastaviť.

Z pohľadu bánk sú tak podniky stále vystavené pomerne vysokému riziku platobnej neschopnosti. Potvrdzujú to aj zmeny v úverových štandardoch za posledný štvrťrok, keď sledované banky pristúpili k ich sprísňovaniu. Rizikovosť sa prejavila aj pri raste objemu zlyhaných úverov. V treťom štvrťroku 2009 banky zaznamenávali jeden z najvyšších nárastov podielu zlyhaných úverov.

Celkovo môžeme hodnotiť súčasné úverové možnosti bánk, vzhľadom na stále negatívnu situáciu v podnikovom sektore, ako obmedzené. Vzhľadom na spomínané negatívne trendy musia byť banky opatrnejšie, pretože spravujú zdroje iných osôb. 

Správa o úverových možnostiach slovenského bankového sektora pre podnikateľský sektor

Úvery podnikovému sektoru v treťom kvartáli stagnovali
Celkový objem úverov poskytnutý tuzemskému podnikovému sektoru zo strany domácich bánk sa v treťom kvartáli 2009 vyvíjal pomerne stabilne, bez jednoznačného trendu smerom nahor alebo nadol. Kontrastuje to so situáciou z predošlých dvoch štvrťrokov, keď v prvom prípade stav úverov mierne rástol a následne v priebehu apríla až júna poklesol pod úroveň zo začiatku roka. Percentuálna zmena objemu poskytnutých podnikových úverov za tretí kvartál dosiahla -0,4 %,  čím sa pokles za tento rok ďalej mierne prehĺbil na -1,0 %. 

Graf 1 Vývoj objemu úverov podnikom

Zdroj: NBS.
Údaje sú v mld. EUR.

Graf 2 Medziročné zmeny stavu vybraných úverov podnikovému sektoru v prvom polroku 2009
Zdroj: NBS.
Údaje sú v percentách a vyjadrujú medziročné zmeny objemu úverov.

Pokračoval pokles prevádzkových úverov, mierne stúpol objem investičných úverov
Prakticky stagnujúci vývoj celkovej úverovej expozície domáceho bankového sektora voči podnikom v období júl až september 2009 bol výsledkom protichodných dynamík na úrovni jednotlivých kategórií podnikových úverov. Klesal objem prevádzkových úverov, čo bolo pokračovaním trendu z prvého polroka 2009. V sledovanom období sa tempo úbytku prevádzkových úverov zrýchlilo, nakoľko v auguste a septembri boli zaznamenané najväčšie poklesy  od januára 2009. Negatívna zmena v objeme prevádzkových úverov v treťom štvrťroku dosiahla úroveň -8%. Smerom nahor o 3 % zamieril v treťom štvrťroku objem investičných úverov. Dva najvyššie tohtoročné prírastky v mesiacoch august a september eliminovali veľkú časť poklesu, ku ktorej došlo na začiatku roka 2009, čím sa záporný percentuálny rozdiel medzi stavom investičných úverov zo septembra 2009 a konca roka 2008 dostal pod -1 %. Mierny nárast celkového objemu okolo 1 % počas sledovaného obdobia si pripísali úvery podnikom na nehnuteľnosti. 

Objem úverov rástol iba vo vybraných sektoroch
Najväčší relatívny nárast stavu úverov, viac ako 20 % za prvých deväť mesiacov roka 2009, zaznamenal sektor poľnohospodárstva. Spomedzi odvetví s významným podielom na celkovom portfóliu bankového sektora rástlo úverovanie komerčných nehnuteľností a tiež verejného sektora a stavebníctva. V prípade komerčných nehnuteľností a stavebníctva išlo do veľkej miery o financovanie už existujúcich projektov, pričom podiel financovania nových investícií bol relatívne malý. Pokles stavu úverov v rovnakom období sa dotkol sektorov služieb, obchodu, dopravy, výroby materiálov a v najväčšej miere strojárskeho priemyslu. 
 
Graf 3 Zmena objemu úverov v jednotlivých 
podnikových odvetviach od začiatku roka 2009

Zdroj: NBS, Register bankových úverov a záruk.
V stĺpcoch sú vyjadrené percentuálne zmeny objemu úverov 
poskytnutých bankami v členení podľa odvetví medzi 31.12.2008 
a 30.9.2009.
Štvorčeky vyjadrujú podiel jednotlivých odvetví na celkovom 
objeme úverov poskytnutých podnikom.

Banky sprísňovali úverové štandardy na nové úvery aj v treťom štvrťroku
Napriek pomerne početným náznakom, že to najhoršie by slovenská aj svetová ekonomika mohli mať za sebou, domáce banky aj v treťom štvrťroku pokračovali v sprísňovaní úverových štandardov. Každá z veľkých dopytovaných bánk v rámci najnovšieho dotazníka k zmenám v úverových štandardoch vykázala sprísnenie svojich štandardov  pre všetky typy aj splatnosti úverov. 

Hlavnými faktormi, ktorými banky odôvodňovali sprísňovanie, boli aj naďalej očakávania týkajúce sa všeobecnej úverovej aktivity, perspektívy vývoja špecifické pre dané odvetvie, resp. podnik, a riziká súvisiace so zabezpečením. Čiastočný vplyv mali aj kapitálová pozícia bánk a prístup bánk k financovaniu z trhu. V tejto oblasti sa situácia v porovnaní s prelomom rokov 2008 a 2009 výraznejšie zlepšila. Čiastočný posun nastal aj v konkrétnych prejavoch sprísňovania. V prvom polroku banky zvyšovali marže. Väčší dôraz banky kládli na sprísňovanie zmluvných podmienok, kvalitu zabezpečenia a došlo k znižovaniu objemu jednotlivých poskytnutých úverov. Pokiaľ ide o výhľad na najbližší štvrťrok, banky očakávajú ešte ďalšie sprísňovanie, ale už značne pomalšie oproti aktuálnemu stavu.

Z výsledkov dotazníka taktiež vyplýva, že klesal dopyt, a to hlavne zo strany malých a stredných podnikov, a tiež po dlhodobejších úveroch. Spomalenie klesajúceho dopytu oproti predošlému obdobiu bolo zaznamenané iba pri úveroch veľkým podnikom. Dôvodom klesajúceho dopytu je nízka potreba financovania dlhodobých investícií. Naopak mierne pozitívne na dopyt vplýva potreba reštrukturalizácie dlhu niektorých podnikov. Aj pri dopyte sa očakáva stabilizácia situácie v blízkej budúcnosti.  

Graf 4 Vývoj úverových štandardov na úvery podnikom
Zdroj: NBS, Dotazník o úverových štandardoch.
Údaje sú uvedené vo forme čistého percentuálneho podielu, kladná hodnota znamená zmiernenie štandardov.
Hodnoty vyjadrujú zmeny oproti predchádzajúcemu polroku.
Zmeny štandardov vyjadrujú subjektívny pohľad bánk.
Graf 5 Zmeny v dopyte po úveroch

Zdroj: NBS, Dotazník o úverových štandardoch.
Údaje sú uvedené vo forme čistého percentuálneho podielu, kladná hodnota znamená nárast dopytu.
Hodnoty vyjadrujú zmeny oproti predchádzajúcemu polroku.
Zmeny dopytu vyjadrujú subjektívny pohľad bánk.

Úrokové sadzby na úvery podnikom naďalej klesali

Graf 6 Vývoj rozdielu úrokových sadzieb na novoposkytnuté úvery podnikom s fixáciou do 1 roka s objemom nad 1 mil. EUR na Slovensku a v zahraničí

Zdroj: NBS, ECB.
Údaje sú v percentuálnych bodoch a vyjadrujú
rozdiel medzi úrokovými sadzbami na Slovensku
a vo vybraných krajinách.
Graf 7 Porovnanie vývoja úrokových marží na podnikové úvery s fixáciou sadzby do jedného roka vo vybraných krajinách 

Zdroj: NBS, ECB, národné centrálne banky.
Údaje sú v percentuálnych bodoch za podnikové
úvery (okrem prečerpaní na bežných účtoch)
s objemom nad 1 mil. EUR.
Marže  pri úveroch s fixáciou úrokovej sadzby do 1
roka predstavujú rozdiel medzi klientskymi
sadzbami a ročným BRIBORom, resp.
EURIBORom.

Od začiatku roka 2009 dochádza vplyvom intervencií centrálnych bánk k postupnému poklesu úrokových sadzieb na medzibankových trhoch. Klesli najmä krátkodobé sadzby a došlo k zostrmeniu výnosovej krivky. Vývoj sadzieb na medzibankovom trhu do veľkej miery ovplyvňuje výšku úrokových sadzieb, za ktorú banky požičiavajú peniaze svojim klientom.
Samotné úrokové sadzby na úvery klientom zaznamenali, podobne ako medzibankové sadzby, v posledných mesiacoch klesajúci trend. Porovnanie vývoja úrokových sadzieb na Slovensku a v zahraničí od začiatku roka 2009 naznačuje výraznejšie zníženie úrokových sadzieb na nové úvery podnikom na Slovensku. 
Napriek relatívne úzkej naviazanosti úrokových sadzieb na úvery podnikom na medzibankové sadzby, sa pokles medzibankových sadzieb na poklese sadzieb na nové úvery podnikom doteraz neprejavil v plnej miere. Dôvodom je najmä nárast kreditného rizika podnikového sektora v dôsledku zhoršujúcej sa ekonomickej situácie. Marže bánk na nové úvery  začali stúpať od konca roka 2008 a ich rast pokračoval v priebehu celého prvého polroka 2009.

V treťom štvrťroku výrazne stúpol podiel zlyhaných úverov
Trend zlyhávania podnikových úverov pokračoval aj v treťom štvrťroku 2009, a to dokonca vo zvýšenom tempe ako v prvom polroku. Objem zlyhaných úverov v sektore vzrástol na 818 mil. EUR, čím sa podiel zlyhaných úverov k celkovému zostatku dostal na 5,5 %. Miera zlyhaných úverov sa na konci roka 2008, resp. k júnu 2009, nachádzala na úrovni 3,2%, resp. 4,5 %. Výrazný nárast objemu zlyhaných úverov odzrkadľuje negatívnu finančnú pozíciu podnikov a vysvetľuje opatrné správanie bánk.
Najväčší nárast podielu zlyhaných úverov v treťom kvartáli zaznamenali prevádzkové úvery,  ktoré mali súčasne na jeho konci najvyšší 8,9 %-ný podiel takýchto úverov spomedzi jednotlivých kategórií úverov. Pozitívne možno hodnotiť, že miera zlyhávania investičných úverov, ktoré sú z hľadiska celkového objemu najvýznamnejšou skupinou, sa v sledovanom období prakticky zastavila na hladine 3,6 %. 
Nárast podielu zlyhaných úverov v treťom štvrťroku sa uskutočnil naprieč celým spektrom sektorov. Najvyššiu mieru zlyhania k 30.09.2009 vykazovali úvery veľkoobchodu a maloobchodu, nasledované priemyselnou výrobou. Percento zlyhaných úverov narastalo aj pri podnikových úveroch na nehnuteľnosti. Čo sa týka nárastu miery zlyhaných úverov za posledné obdobie pred septembrom 2009, najhoršia situácia bola v sektore dopravy, kde došlo bezmála k jej zdvojnásobeniu.

Graf 8 Vývoj podielu zlyhaných úverov v členení podľa vybraných sektorov

Zdroj: NBS.
Na zvislej osi sú podiely zlyhaných úverov na celkových úveroch v členení podľa sektorov.

Graf 9 Podiely zlyhaných úverov za sektor podnikov

Zdroj: NBS.
Na vodorovnej osi je podiel zlyhaných úverov na celkových úveroch podľa danej kategórie úveru.

Náznaky oživenia v podnikovom sektore v treťom štvrťroku 2009
Podnikový sektor od začiatku roka 2009 negatívne pociťoval vplyv finančnej krízy. Pokles dopytu zo zahraničia sa prejavil na výraznom medziročnom znížení produkcie. Tento trend bol zaznamenaný v takmer všetkých okolitých krajinách, čo odzrkadľuje globálny charakter krízy.

Graf 10 Vývoj priemyselnej produkcie vo vybraných krajinách

Zdroj: Eurostat.
Na grafe sú zobrazené medziročné zmeny priemyselnej produkcie v %.

Graf 11 Tržby a ziskovosť v domácom podnikovom sektore na konci druhého štvrťroka 2009

Zdroj: Štatistický úrad SR.
Na grafe sú zobrazené medziročné zmeny v %.
V prvom a druhom štvrťroku 2009 zaznamenali viaceré hospodárske odvetvia na Slovensku výrazný pokles ziskovosti a tržieb, čo ovplyvňuje schopnosť financovať sa prostredníctvom bankových úverov. Výraznejší prepad bol zaznamenaný najmä v prvom štvrťroku 2009.

Graf 12 Vývoj indexov podnikateľskej dôvery vo vybraných ekonomikách

Zdroj: OECD
Index „hlavní obchodní partneri SR v EÚ“ predstavuje vážený index desiatich krajín s najväčším podielom na exporte Slovenska.

Graf 13 Vývoj indikátorov dôvery v podnikovom sektore na Slovensku

Zdroj: Štatistický úrad SR.

V treťom štvrťroku už podnikový sektor na Slovensku pocítil určité oživenie. Zlepšila sa situácia na zahraničných trhoch. Vo viacerých krajinách, dôležitých z pohľadu nášho exportu, stúpla produkcia a celkovo sa zlepšila nálada v podnikateľskom prostredí. Tieto zmeny v zahraničnom dopyte sa pomerne rýchlo prejavili na vybraných ukazovateľoch za domáci podnikový sektor. Oživenie produkcie v podnikovom sektore na Slovensku bolo výraznejšie, ako v okolitých krajinách. Taktiež stúpli indikátory dôvery v priemysle, obchode a službách.

Nevyužité kapacity v podnikovom sektore na Slovensku a v EÚ sú stále pomerne vysoké 
Napriek pozitívnym trendom vo vývoji vybraných ukazovateľov za podnikový sektor, vývoj v nasledujúcom období je stále pomerne neistý. V prvom rade je to otázka dlhodobej udržateľnosti súčasného pozitívneho vývoja na Slovensku a v zahraničí. Do veľkej miery je ovplyvnený podpornými politikami vlád jednotlivých štátov a centrálnych bánk, ktoré však majú len dočasný charakter. Sektory, ktoré by rozhodujúcou mierou mali prispievať k udržateľnému rastu v USA a EÚ, t. j. najmä obyvateľstvo a podniky, vykazujú pomerne vysokú mieru zadlženia.
Dôležitou otázkou je nastavenie výrobných kapacít v podnikovom sektore v EÚ a na Slovensku. Spľasnutie „dopytovej bubliny“ v USA zanechalo viaceré podnikové odvetvia v EÚ s pomerne vysokým nadbytkom kapacít.
Nevyužité kapacity v podnikovom sektore naznačujú aj odpovede podnikového sektora v rámci konjunkturálnych prieskumov. Väčšina podnikov v priemysle naznačila pokračujúci rast nevyužitých kapacít. Pričom práve miera využitia výrobných kapacít je dôležitá z pohľadu dopytu podnikov po úveroch a rastu zamestnanosti.

Graf 14Vývoj využitia výrobných kapacít v priemysle v SR a EÚ

Zdroj: Eurostat.

Graf 15 Hodnotenie výrobných kapacít v priemysle v SR a EÚ

Zdroj: Eurostat.
Vyššie kladné hodnoty naznačujú nadbytočné kapacity.
V treťom štvrťroku 2009 si banky udržiavali stabilnú kapitálovú pozíciu
Banky si k augustu 2009 udržovali stabilnú úroveň vlastných zdrojov, potrebných na krytie prípadných budúcich strát z úverov. Kapitál na terajšiu úroveň navýšili hlavne počas prvého polroka 2009, prevažne zo zisku vytvoreného v roku 2008. Medziročne sa vlastné zdroje bankového sektora zvýšili o 7,31%, prevažne dôsledkom navýšenia ich najkvalitnejšej zložky, Tier 1 kapitálu. Oproti júnu došlo k ich miernemu poklesu o - 0,36%. 

Priemerná hodnota ukazovateľa kapitálovej primeranosti za bankový sektor dosiahla augustovú úroveň 12,2%, pričom bola táto hodnota vo všetkých bankách vyššia ako 9,6%. Pokles ukazovateľa bol oproti júnu spôsobený miernym poklesom vlastného kapitálu bánk pri súčasnom náraste rizikovo-vážených aktív. Pre porovnanie, priemerná hodnota ukazovateľa kapitálovej primeranosti k augustu minulého roka bola na úrovni 11,4%, s najnižšie dosiahnutou hodnotou za jednotlivé banky 8,5%. Hodnota vlastných zdrojov bánk slovenského bankového sektora je teda k augustu 2009, aj napriek miernemu poklesu ukazovateľa, primeraná rizikám, vyplývajúcim z ich podnikania.

Graf 16 Vývoj jednotlivých zložiek vlastných 
zdrojov v bankovom sektore

Zdroj: NBS.
Hodnoty za Tier 1, Tier 2 a Tier 3 na ľavej zvislej
osi sú zobrazené v mld. EUR.
Na pravej osi je ukazovateľ kapitálovej primeranosti
(PVZ) a minimálna hodnota PVZ v bankovom sektore.